Шулай уҡ цензор И. П. Альбединскийҙың ода кеүек телгә алынып йөрөтөлгән хикәйә тураһында 1890 йылдың 12 ғинуарында былай тип рапорт яҙғаны билдәле: «Губерна идаралығы начальнигы (йәғни вице-губернатор), театрҙан өйөнә ҡайтып килгәндә идаралыҡ тәҙрәләренең яҡтыртылғанын күреп ҡала. Ул, ҡыҙыҡһынып, идаралыҡҡа барып инә һәм үҙенең ҡул аҫтында эшләгән хеҙмәткәрҙәренең кәрттә винт уйнап ултырғанын күрә. Кәрткә төрлө түрәләрҙең фотолары йәбештерелгән була. Туз треф —  вице-губернатор үҙе, дама — уның ҡатыны һәм башҡалар. Трефтар — эске эштәр Министлығы, червтәр — Каҙна палатаһы, бубендар — халыҡ мәғарифы Министрлығы, пикиҙар — Дәүләт банкы бүлеге. Начальникка уға буйһоноусыларының был уйыны бик тә шәп, тапҡыр булып тойола, шунлыҡтан ул уйлап сығарылған кәрттәр менән уйнарға тип өҫтөл артына килеп ултыра. Улар таң тыуғансы бергәләшеп кәрт уйнай. Был хикәйәне халыҡҡа уҡытыуҙы мин килешмәгән әйбер тип һанайым». Рапортта Баҫмалар буйынса баш идаралыҡ начальнигы Е. М. Феоктистовтың — «Запретить» тигән резолюцияһы тора.